CELEX: 52018PC0085
Language: ro
Date: 2018-03-02
Title: Propunere de REGULAMENT AL PARLAMENTULUI EUROPEAN ŞI AL CONSILIULUI de modificare a Regulamentului (UE) nr. 952/2013 în vederea prelungirii utilizării tranzitorii a altor mijloace decât tehnicile de prelucrare electronică a datelor prevăzute în Codul vamal al Uniunii

COMISIA EUROPEANĂ
            Bruxelles, 2.3.2018
            COM(2018) 85 final
            2018/0040(COD)
            Propunere de
            REGULAMENT AL PARLAMENTULUI EUROPEAN ŞI AL CONSILIULUI
            de modificare a Regulamentului (UE) nr. 952/2013 în vederea prelungirii utilizării tranzitorii a altor mijloace decât tehnicile de prelucrare electronică a datelor prevăzute în Codul vamal al Uniunii
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Dispozițiile Codului vamal al Uniunii
                  1
                (denumit în continuare „codul”) se aplică de la 1 mai 2016. Unul dintre principalele obiective ale codului este trecerea la utilizarea exclusivă a sistemelor electronice atât pentru interacțiunile dintre operatorii economici și autoritățile vamale, cât și pentru interacțiunile dintre diferite autorități vamale, precum și eliminarea proceselor vamale pe suport de hârtie. 
            
            
               Codul prevede că diferitele procese vamale ar trebui să fie acoperite de sisteme electronice, iar detaliile și planificarea acestor sisteme ar trebui să fie stabilite într-un program de lucru separat. Programul de lucru pentru CVU
                  2
                stabilește planificarea pentru șaptesprezece sisteme electronice din cadrul CVU în total, pe baza planului strategic multianual (PSM) pentru toate proiectele care țin de vama electronică, plan elaborat și actualizat în mod regulat, în conformitate cu decizia
                  3
                din 2008 a Parlamentului European și a Consiliului. Sistemele pot fi împărțite în două categorii: 
            
            
               (a)paisprezece sisteme transeuropene, inclusiv unele sisteme care au componente naționale ce trebuie dezvoltate de către statele membre și 
            
            
               (b)trei sisteme naționale care trebuie să fie dezvoltate sau modernizate numai de către statele membre. 
            
            
               Articolul 278 din cod prevede că pot fi utilizate în continuare pentru procedurile vamale sistemele electronice și pe suport de hârtie existente până când devin operaționale toate noile sisteme electronice prevăzute în cadrul codului. La articolul menționat se stabilește data până la care trebuie să înceteze utilizarea acestor dispoziții tranzitorii, și anume cel târziu la finele anului 2020. Având în vedere acest termen, programul de lucru stabilește planuri etapizate pentru finalizarea lucrărilor privind sistemele electronice până în 2020.
            
            
            
               Comisia și statele membre sunt pe cale să finalizeze la timp cea mai mare parte a lucrărilor privind sistemele electronice. În 2017, trei din cele șaptesprezece sisteme au fost implementate și a fost finalizată o primă fază a unui alt sistem, toate la termenele stabilite. În fapt, aproape optzeci la sută din lucrările Comisiei privind sistemele transeuropene prevăzute în programul de lucru vor fi încheiate până la data respectivă. Cu toate acestea, ultimele faze de dezvoltare a sistemelor informatice sunt adesea cele mai de durată și prin urmare, deși majoritatea sistemelor vor fi finalizate până în 2020, unele vor fi doar parțial finalizate. Atât Comisia, cât și statele membre se confruntă cu multe provocări în această activitate de implementare a șaptesprezece sisteme electronice. Printre provocări, care au fost imposibil de prevăzut în momentul în care a fost stabilit termenul-limită, se numără următoarele: 
            
            
               ·Întârzierile inevitabile în finalizarea conceperii sistemelor electronice. La stabilirea termenului-limită în 2020, s-a anticipat că normele care completează și pun în aplicare CVU (Regulamentul delegat privind CVU
                  4
               , Regulamentul de punere în aplicare a CVU
                  5
                și Regulamentul delegat tranzitoriu privind CVU
                  6
               ) vor fi adoptate foarte curând după adoptarea CVU în 2013, astfel încât dispozițiile lor să poată fi luate în considerare la dezvoltarea sistemelor informatice. Cu toate acestea, s-a întâmplat ca discuțiile să dureze mult mai mult decât se preconiza, iar actele au fost adoptate în forma finală abia la sfârșitul anului 2015-începutul anului 2016. Această întârziere a dus, prin urmare, la elaborarea cu întârziere a specificațiilor tehnice și funcționale pentru multe dintre sistemele electronice. 
            
            
               ·Amploarea enormă a lucrărilor necesare pentru interconectarea a șaptesprezece sisteme electronice în întreaga UE, precum și complexitatea deosebită a unora dintre sistemele electronice. Aceste elemente au devenit evidente abia după ce au început lucrările referitoare la specificațiile tehnice și funcționale pentru sistemele respective. Având o imagine completă în urma elaborării specificațiilor, Comisia și statele membre au ajuns la concluzia că, în unele cazuri, este necesară o revizuire a datei preconizate pentru finalizarea sistemelor. Acest lucru este valabil în special pentru sistemele electronice ale căror specificații vor fi finalizate abia în 2018.
            
            
               ·Dificultățile de armonizare a datelor. De la adoptarea regulamentului delegat și a regulamentului de punere în aplicare, lucrările avansează într-un ritm intens și în ceea ce privește armonizarea datelor furnizate de operatorii economici. Acest element este esențial pentru interoperabilitatea diferitelor sisteme electronice din cadrul CVU, pentru o aplicare armonizată a normelor juridice și pentru cooperarea cu alte servicii publice care își desfășoară activitatea la frontieră. Armonizarea datelor în conformitate cu modelele de date internaționale cum ar fi cele ale Organizației Mondiale a Vămilor asigură, de asemenea, legături mai bune cu sistemele informatice din țările terțe și, prin urmare, facilitează în bună măsură comerțul. Cu toate acestea, o astfel de activitate implică o investiție mult mai mare decât se preconiza din punctul de vedere al timpului și din punct de vedere financiar pentru reprogramarea completă a unora dintre sistemele electronice existente. 
            
            
               ·Secvențierea. Atunci când se planifică termene-limită și costuri realiste, trebuie acordată o atenție deosebită impactului modificărilor electronice propuse asupra ecosistemului vamă-comerț. Întrucât sistemele electronice sunt puternic interconectate, este important să fie introduse în ordinea corectă (secvențiere), astfel încât să se asigure respectarea interdependențelor și să se introducă schimbările pentru administrații și sectorul comercial într-un mod structurat și coerent. 
            
            
               Din toate aceste motive, a devenit necesar să se prevadă o dată ulterioară (cel mai târziu în 2025) pentru finalizarea lucrărilor la anumite sisteme. Această dată-țintă va asigura implementarea cu succes până în 2020 a majorității sistemelor, precum și implementarea ulterioară a sistemelor rămase, în ordinea adecvată, între 2021 și 2025. Jumătate dintre sistemele a căror implementare se amână există deja și sunt doar modernizate în temeiul CVU, în timp ce cealaltă jumătate este constituită din sisteme noi. 
            
            
               Sistemele care vor fi amânate sunt următoarele: 
            
            
               ·Modernizări pentru care armonizarea datelor este principala provocare tehnică, și anume modernizări ale sistemului de control al importurilor (ICS), ale noului sistem computerizat de tranzit (NCTS), ale sistemului automatizat de export (AES) și ale sistemului național de export (inclusiv componenta de export a sistemului național de regimuri speciale); precum și 
            
            
               ·Trei noi sisteme care sunt concepute să aplice aspecte inovatoare din cod, și anume vămuirea centralizată pentru import (CCI), dovada statutului unional (PoUS) și gestionarea garanțiilor (GUM). 
            
            
               Amânarea până în 2025 a ultimei date de livrare pentru aceste sisteme electronice intră în conflict cu articolul 278 din cod, care permite numai până în 2020 utilizarea altor mijloace de schimb și de stocare a datelor decât sistemele electronice planificate. Prin urmare, termenul-limită prevăzut la articolul 278 trebuie prelungit în ceea ce privește sistemele amânate. În plus, trebuie să se acționeze rapid pentru a garanta securitatea juridică; întreprinderile și administrațiile vamale ar avea probleme grave dacă, până în 2020, unele dintre sistemele electronice nu ar fi implementate și, în același timp, legea ar interzice continuarea utilizării tranzitorii a sistemelor alternative. 
            
         
         
            
            
               Întrucât statele membre și întreprinderile au nevoie, în medie, de doi ani pentru a face demersurile necesare pentru fiecare sistem electronic, Comisia trebuie să ofere certitudine până în 2018 cu privire la replanificarea unora dintre sisteme și la prelungirea conexă a aplicabilității dispozițiilor tranzitorii după 2020, până în 2025.
            
            
               •Coerența cu dispozițiile deja existente în domeniul de politică vizat
            
            
               Modificarea adusă articolului 278 din cod este în concordanță cu calendarul pentru planificarea informatică din cadrul planului strategic multianual (PSM), iar programul de lucru pentru Codul vamal va fi actualizat în scurt timp pe această bază printr-o nouă decizie de punere în aplicare a Comisiei.
            
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temeiul juridic
            
            
               Temeiul juridic este articolul 33 și articolul 207 din Tratatul privind funcționarea Uniunii Europene (TFUE) (cooperarea vamală și politica comercială comună).
            
            
               •Subsidiaritatea (în cazul competențelor neexclusive) 
            
            
               Propunerea intră în sfera de competență exclusivă a UE în conformitate cu articolul 3 alineatul (1) litera (e) din TFUE. •Proporționalitatea
            
            
               Propunerea nu atrage după sine alte evoluții noi de politică în plus față de actul legislativ pe care intenționează să îl modifice; ea modifică o singură dispoziție din respectivul act legislativ pentru a prelungi termenul-limită de utilizare a măsurilor tranzitorii în ceea ce privește un număr mic de proceduri vamale, astfel încât să poată fi mai bine realizată o alegere politică existentă (trecerea treptată la un mediu electronic). Întrucât codul este un act juridic al UE, acesta nu poate fi modificat decât printr-un act legislativ echivalent. Statele membre nu pot acționa individual în acest domeniu.
            
            
               •Alegerea instrumentului
            
            
               Pentru a soluționa problema menționată anterior, Comisia propune modificarea articolului 278 din cod, astfel încât dispozițiile tranzitorii pentru schimbul și stocarea de informații vamale (și anume, sistemele electronice și pe suport de hârtie existente) să poată fi utilizate în continuare după 2020 pentru procedurile vamale acoperite de sistemele electronice care nu vor fi implementate până în 2020.
            
            
               Modificarea propusă menține anul 2020 ca termen-limită prevăzut la articolul 278, dar în același timp prevede o prelungire a termenului până în 2025 în ceea ce privește procedurile vamale acoperite de sistemele electronice menționate anterior care nu vor fi operaționale până în 2020. 
            
            
            
               3.CONSULTĂRILE CU PĂRȚILE INTERESATE ȘI EVALUĂRILE IMPACTULUI
            
            
               Consultări cu părțile interesate
            
            
               Comisia a organizat consultări extinse cu statele membre și a ascultat doleanțele acestora referitoare la necesitatea unui calendar mai realist pentru dezvoltarea sistemelor electronice pentru Codul vamal al Uniunii, precum și referitoare la necesitatea ca dispozițiile tranzitorii să fie în continuare aplicabile pentru schimbul și stocarea de informații vamale după termenul-limită actual, 2020. Pe lângă consultările bilaterale și în scris, aceste aspecte au fost discutate în detaliu și în cadrul reuniunilor din 31 martie 2017 și din 29-30 iunie 2017 organizate de Comisie cu statele membre. De asemenea, Comisia a trimis statelor membre un chestionar detaliat pentru a obține informații cu privire la preferințele acestora în legătură cu sistemele care ar trebui amânate, dacă acest lucru va fi necesar. Noul termen-limită propus și noul calendar de planificare pentru sistemele electronice iau în considerare răspunsurile date de statele membre la chestionarul respectiv. 
            
            
               De asemenea, Comisia a consultat și reprezentanți din sectorul comerțului, în forumul grupului de experți care reunește reprezentanți ai diverselor asociații comerciale, 
               
                  Grupul de contact pentru comerț
               
               , în cadrul reuniunilor plenare din 27 aprilie 2017 și 12 iulie 2017. Întreprinderile au nevoie de calendare realiste și sunt de acord că termenul-limită de utilizare a dispozițiilor tranzitorii pentru schimbul și stocarea de informații vamale trebuie prelungit în cazul sistemelor electronice care vor fi gata după 2020.
            
            
               Evaluarea impactului
            
         
         
            
               Această inițiativă nu necesită efectuarea unei evaluări a impactului, deoarece nu vizează o alegere politică. Se propune pur și simplu prelungirea utilizării dispozițiilor tranzitorii care sunt deja prevăzute în Codul vamal al Uniunii, pentru o perioadă suplimentară. Această prelungire va asigura, de fapt, o implementare mai armonioasă și mai puțin perturbatoare a opțiunii de politică cuprinse în cod pentru o trecere treptată la o utilizare completă a sistemelor electronice pentru interacțiunile dintre operatorii economici și autoritățile vamale și cele dintre diferite autorități vamale, precum și pentru eliminarea procedurilor pe suport de hârtie.
            
            
            
               Comisia a adoptat un raport
                  7
                privind aplicarea și impactul până în prezent al Codului vamal al Uniunii, inclusiv al sistemelor sale electronice, care oferă mai multe detalii privind contextul întârzierii implementării unor sisteme electronice. 
            
            
            
               Adecvarea reglementărilor și simplificarea
            
            
               Codul vizează să asigure o trecere la un mediu complet informatizat pentru toate procedurile vamale în scopul creării unui cadru pentru autoritățile vamale din UE care să fie adaptat la realitățile comerciale moderne și să amelioreze astfel competitivitatea întreprinderilor europene, garantând, în același timp, o mai bună protecție a intereselor financiare și economice ale Uniunii și ale statelor membre, precum și siguranța și securitatea consumatorilor din UE. Cu toate acestea, termenul-limită pentru implementarea tuturor celor șaptesprezece sisteme electronice relevante până în 2020 pune o presiune considerabilă pe toți cei implicați: statele membre, Comisia și comunitatea de afaceri. Propunându-se amânarea implementării unui număr mic de sisteme, atenția va fi concentrată pe asigurarea livrării eficiente a celorlalte sisteme până în 2020. Mai mult, amânarea poate fi gestionată prin intermediul prezentei modificări a cadrului juridic, pentru a permite continuarea utilizării tranzitorii după 2020 a dispozițiilor existente în cazul aspectelor vamale care sunt tratate de sistemele electronice ce vor fi amânate. De fapt, aceste proceduri deja existente implică, în anumite cazuri, sisteme electronice, iar dispozițiile din cod nu prevăd decât modernizarea lor. Prin urmare, amânarea termenului de livrare a câtorva sisteme informatice nu va pune în pericol îndeplinirea obiectivelor CVU.
            
            
               4.IMPLICAȚIILE BUGETARE
            
            
               
                  Posibilitatea de a utiliza mijloace alternative pentru schimbul și stocarea de informații vamale în cazul unora dintre sistemele electronice din cadrul CVU nu are implicații bugetare pe termen scurt. Această inițiativă, prin furnizarea unei alternative legale de siguranță pentru ca un număr mic de sisteme electronice care să fie introduse după 2020, permite concentrarea atenției în următorii doi ani pe lucrările necesare pentru a garanta că majoritatea sistemelor sunt finalizate până în 2020. Astfel, inițiativa contribuie la atingerea obiectivelor CVU, inclusiv acela de a asigura o mai bună protecție a resurselor financiare ale UE. 
               
               
                  Va fi necesară finanțarea în cadrul următoarei generații de programe de finanțare vamală a UE pentru perioada de după 2020, pentru a se asigura că lucrările de dezvoltare a sistemelor electronice din cadrul CVU pot continua până în 2025. 
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
            
               Până în 2021, Comisia va efectua o evaluare intermediară a cadrului juridic al CVU și a sistemelor electronice implementate până la data respectivă. De asemenea, după 2025 Comisia va lansa o verificare a adecvării mai cuprinzătoare, după ce toate sistemele electronice vor fi funcționale, pentru a stabili dacă există lacune sau erori în cod care trebuie să fie abordate într-o propunere de modificare mai extinsă.
            
            
               •Explicații detaliate cu privire la prevederile specifice ale propunerii
            
            
               În conformitate cu abordarea legislativă utilizată pentru actuala formulare a articolului 278, precum și pentru cod în ansamblul său, Comisia propune ca articolul 278 modificat să nu denumească sistemele electronice a căror implementare se amână. În schimb, modificarea se va referi la grupurile de dispoziții legislative pentru a căror aplicare sunt concepute sistemele electronice în cauză, după cum urmează:
            
            
               ·Sistemul pentru gestionarea garanțiilor (GUM) este menționat ca sistemul electronic conceput pentru a aplica articolele 89-98 din cod (garanția pentru o datorie vamală existentă sau potențială);
            
            
               ·Sistemul de control al importurilor (ICS) este menționat ca sistemul electronic conceput pentru a aplica articolele 127-130 din cod (declarația sumară de intrare);
            
            
               ·Sistemul pentru dovada statutului unional (PoUS) este menționat ca sistemul electronic conceput pentru a aplica articolele 153-155 din cod (statutul vamal al mărfurilor); 
            
            
               ·Sistemul de vămuire centralizată pentru import (CCI) este menționat ca sistemul electronic conceput pentru a aplica articolul 179 din cod; 
            
            
               ·Noul sistem computerizat de tranzit (NCTS) este menționat ca sistemul electronic conceput pentru a aplica articolul 210 litera (a), articolul 215 alineatul (2), articolele 226-230 și articolele 233-234 din cod (tranzit) iar
            
            
               ·Sistemul automatizat de export (AES) și modernizarea sistemului național de export (care acoperă, de asemenea, componenta de export a sistemului național de regimuri speciale) sunt menționate ca sistemele electronice concepute să aplice articolul 210 litera (d), articolul 215 alineatul (1), articolele 263, 264, 267, 269-272, 274 și 275 din cod (aplicabile mărfurilor scoase de pe teritoriul vamal al Uniunii). 
            
         
         
            
               Sistemul automatizat de export (AES) este conceput pentru a aplica, de asemenea, vămuirea centralizată pentru export (articolul 179 din cod), însă, dat fiind că atât vămuirea centralizată (CCI), cât și AES urmează să fie finalizate după 2020, nu este necesar să se menționeze în mod explicit legătura dintre articolul 179 și AES în noul paragraf propus la articolul 278 din cod.
            
            
               Dacă va fi adoptat, textul modificat va permite o tranziție fără probleme de la sistemele existente, în principal pe suport de hârtie, la noul mediu electronic prevăzut de cod. Dispozițiile tranzitorii pentru fiecare dintre sistemele electronice în curs de dezvoltare, și care, prin urmare, ar continua să se aplice în cazul sistemelor care vor fi implementate cu întârziere, sunt precizate în detaliu în Regulamentul delegat tranzitoriu privind CVU. Consecința juridică a modificării articolului 278 din cod în sensul descris mai sus ar fi că unele dintre aceste măsuri tranzitorii se vor aplica pentru o perioadă mai lungă de timp. Cele mai importante astfel de măsuri sunt următoarele:
            
            
               ·sistemul electronic pentru a trata declarația sumară de intrare, regimul de tranzit și controlul exporturilor ar continua să fie versiunea actuală a ICS, a NCTS și a sistemului de control al exporturilor; 
            
            
               ·formularul T2L pe suport de hârtie ar continua să fie vizat de către autoritățile vamale ca dovadă a statutului unional; 
            
            
               ·anexa 9 din Regulamentul delegat tranzitoriu, în loc de anexa B la regulamentul delegat, ar stabili cerințele aplicabile în materie de date pentru declarații și notificări în sistemele informatice sus-menționate care vor fi introduse după 2020; 
            
            
               ·actualele regimuri de tranzit unional pe suport de hârtie pentru transportul feroviar, aerian sau maritim ar continua să se aplice; 
            
            
               ·documentele pe hârtie ar putea să fie utilizate în continuare pentru a notifica ieșirea mărfurilor de pe teritoriul vamal; 
            
            
               ·deși statele membre implicate în acordarea unei autorizații pentru vămuire centralizată ar trebui să coopereze, acestea ar fi îndreptățite, de asemenea, să refuze o autorizație în cazul în care acordarea ei ar crea o sarcină administrativă disproporționată și 
            
            
               ·informațiile privind garanțiile utilizate în mai multe state membre în alte scopuri decât cel de tranzit ar trebui schimbate între statele membre prin e-mail și ar trebui stocate în sistemele naționale ale statelor membre.
            
            
               2018/0040 (COD)
            
            
               Propunere de
            
            
               REGULAMENT AL PARLAMENTULUI EUROPEAN ŞI AL CONSILIULUI
            
            
               de modificare a Regulamentului (UE) nr. 952/2013 în vederea prelungirii utilizării tranzitorii a altor mijloace decât tehnicile de prelucrare electronică a datelor prevăzute în Codul vamal al Uniunii
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolele 33 și 207,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară,
            
            
               întrucât:
            
            
               (1)În conformitate cu Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii
                  8
                (codul), toate schimburile de informații între autoritățile vamale și între operatorii economici și autoritățile vamale, precum și stocarea acestor informații se efectuează prin utilizarea tehnicilor de prelucrare electronică a datelor.
            
         
         
            
               (2)Totuși, codul permite utilizarea altor mijloace de schimb și stocare a informațiilor decât tehnicile de prelucrare electronică a datelor pentru o perioadă de tranziție, în măsura în care sistemele electronice necesare pentru aplicarea dispozițiilor codului nu sunt încă operaționale, dar numai până la 31 decembrie 2020 cel târziu.
            
            
               (3)În conformitate cu codul, statele membre trebuie să coopereze cu Comisia pentru a dezvolta, întreține și utiliza sistemele electronice destinate schimbului de informații vamale și stocării unor astfel de informații, iar Comisia trebuie să elaboreze un program de lucru referitor la dezvoltarea și instalarea sistemelor electronice respective.
            
            
               (4)Programul de lucru a fost stabilit prin Decizia de punere în aplicare (UE) 2016/578 a Comisiei
                  9
               . Acesta conține o listă de șaptesprezece sisteme electronice care trebuie dezvoltate pentru punerea în aplicare a codului, fie de statele membre (în cazul sistemelor care urmează a fi gestionate la nivel național - „sisteme naționale”), fie de statele membre și de Comisie în strânsă colaborare (în cazul sistemelor la nivelul întregii Uniuni, dintre care unele constau atât în componente la nivelul întregii Uniuni, cât și în componente naționale - „sisteme transeuropene”).
            
            
               (5)Programul de lucru stabilește calendarul pentru implementarea sistemelor transeuropene și naționale respective.
            
            
               (6)Atât Comisia, cât și statele membre se confruntă cu numeroase provocări legate de introducerea tuturor sistemelor electronice necesare până în 2020. În primul rând, în unele cazuri, armonizarea elementelor de date pe baza modelelor de date acceptate pe plan internațional, astfel cum se prevede în cod, necesită o reprogramare completă a sistemelor electronice existente și investiții atât în termeni financiari, cât și în termeni de timp, care sunt mai mari decât s-a prevăzut la momentul adoptării codului. În al doilea rând, deoarece sistemele electronice sunt strâns interconectate, este importantă introducerea lor în ordinea corectă. Întârzierile în dezvoltarea unui sistem vor duce, în mod inevitabil, la întârzieri în dezvoltarea altora. În al treilea rând, codul (inclusiv data-limită pentru măsurile tranzitorii, stabilită la 31 decembrie 2020) a fost adoptat în 2013, în timp ce normele de completare și de punere în aplicare a acestuia, și anume Regulamentul delegat (UE) 2015/2446 al Comisiei
                  10
               , Regulamentul de punere în aplicare (UE) 2015/2447
                  11
                al Comisiei și Regulamentul delegat (UE) 2016/341 al Comisiei
                  12
               , au fost adoptate abia în 2015 și 2016. Discuțiile referitoare la normele respective au durat mult mai mult decât se estimase, iar acest lucru a dus la întârzierea elaborării specificațiilor tehnice și funcționale necesare pentru dezvoltarea sistemelor electronice.
            
            
               (7)A devenit evident că, deși majoritatea sistemelor vor fi introduse până în 2020, altele nu pot fi decât parțial finalizate până la acea dată. 
            
            
               (8)După consultarea statelor membre și a operatorilor economici, Comisia propune, prin urmare, ca lucrările să continue după 31 decembrie 2020 în cazul a două categorii de sisteme. Un prim grup constă în sistemele electronice existente care trebuie să fie modernizate pentru a lua în considerare anumite cerințe ale codului, precum armonizarea cerințelor în materie de date care urmează să fie introduse în sisteme. Acest grup constă în trei sisteme transeuropene (sistemul care se ocupă de declarațiile sumare de intrare, sistemul care se ocupă de tranzitul extern și intern și sistemul care se ocupă de mărfurile scoase de pe teritoriul vamal al Uniunii), precum și în sistemul național de export (inclusiv componenta de export a sistemului național de regimuri speciale). Al doilea grup constă în trei noi sisteme electronice transeuropene (sistemele privind garanțiile pentru o datorie vamală existentă sau potențială, statutul vamal al mărfurilor și vămuirea centralizată). Comisia, în parteneriat cu statele membre, a elaborat un calendar detaliat în vederea introducerii acestor sisteme până la sfârșitul anului 2025.
            
            
               (9)În conformitate cu noua planificare pentru dezvoltarea sistemelor electronice, perioada prevăzută de cod în care pot fi utilizate în mod tranzitoriu alte mijloacele de schimb și de stocare a informațiilor decât tehnicile de prelucrare electronică a datelor menționate la articolul 6 alineatul (1) din cod ar trebui să fie de asemenea prelungită până în 2025 în ceea ce privește aceste două categorii de sisteme electronice. 
            
            
               (10)În ceea ce privește celelalte sisteme care urmează să fie introduse în scopul punerii în aplicare a codului, ar trebui să se aplice în continuare data-limită generală, și anume 31 decembrie 2020, pentru utilizarea altor mijloace de schimb și stocare a informațiilor decât tehnicile de prelucrare electronică a datelor menționate la articolul 6 alineatul (1) din cod. 
            
            
               (11)Prin urmare, codul ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) nr. 952/2013 se modifică după cum urmează: 
            
            
               (1)Articolul 278 se înlocuiește cu următorul text:
            
            
               „Articolul 278
            
            
               Măsuri tranzitorii
            
            
               1.Mijloacele de schimb și de stocare a datelor, altele decât tehnicile de prelucrare electronică a datelor menționate la articolul 6 alineatul (1), pot fi utilizate în mod tranzitoriu până cel târziu la 31 decembrie 2020, în cazul în care nu sunt încă operaționale sistemele electronice necesare pentru aplicarea dispozițiilor codului, altele decât cele menționate la alineatul (2). 
            
            
               2.Pot fi utilizate în mod tranzitoriu, până cel târziu la 31 decembrie 2025, alte mijloace decât tehnicile de prelucrare electronică a datelor menționate la articolul 6 alineatul (1), în cazul în care sistemele electronice necesare pentru aplicarea următoarelor dispoziții ale codului nu sunt încă operaționale: 
            
            
               (a)dispozițiile privind garanțiile pentru o datorie vamală existentă sau potențială prevăzute la articolele 89-98;
            
            
               (b)dispozițiile privind declarațiile sumare de intrare prevăzute la articolele 127-130;
            
         
         
            
               (c)dispozițiile privind statutul vamal al mărfurilor prevăzute la articolele 153-155;
            
            
               (d)dispozițiile privind vămuirea centralizată prevăzute la articolul 179; 
            
            
               (e)dispozițiile privind tranzitul prevăzute la articolul 210 litera (a), la articolul 215 alineatul (2), la articolele 226-230 și la articolele 233-234 și
            
            
               (f)dispozițiile privind mărfurile scoase de pe teritoriul vamal al Uniunii prevăzute la articolul 210 litera (d), la articolul 215 alineatul (1), la articolele 263-264, la articolul 267, la articolele 269-272 și la articolele 274-275.
            
            
               (2)La articolul 279, cuvintele „în situația menționată la” se înlocuiesc cu cuvintele „în situațiile menționate la”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președintele
                        Președintele
               
            
         
         
            
                  
                     (1)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii(reformare) (JO L 56, 10.10.2013, p. 1).
               
               
                  
                     (2)
                  
                        Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6).
               
               
                  
                     (3)
                  
                        Decizia nr. 70/2008/CE a Parlamentului European și a Consiliului din 15 ianuarie 2008 privind crearea unui mediu informatizat pentru vamă și comerț (JO L 23, 26.1.2008, p. 21).
               
               
                  
                     (4)
                  
                        Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 58, 29.12.2015, p. 1).
               
               
                  
                     (5)
                  
                        Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 58, 29.12.2015, p. 558).
               
               
                  
                     (6)
                  
                        Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale (JO L 69, 15.3.2016, p. 1).
               
               
                  
                     (7)
                  
                        Raport al Comisiei către Parlamentul European și Consiliu privind punerea în aplicare a Codului vamal al Uniunii și exercitarea competenței de a adopta acte delegate în temeiul articolului 284 din acesta [COM (2018)39].
               
               
                  
                     (8)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
               
               
                  
                     (9)
                  
                        Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6).
               
               
                  
                     (10)
                  
                        Regulamentul delegat (UE) 2015/2446 al Comisiei din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1). 
               
               
                  
                     (11)
                  
                        Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558).
               
               
                  
                     (12)
                  
                        Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (JO L 69, 15.3.2016, p. 1).